IATA คาดจีนขึ้นแท่นตลาดการบินใหญ่ที่สุดในโลกภายในปี 2573
IATA คาดจีนขึ้นแท่นตลาดการบินใหญ่ที่สุดในโลกภายในปี 2573
23 เม.ย. 2558

สำนักข่าวอินโฟเควสท์ (23 เม.ย. 58)รายงานว่า โทนี ไทเลอร์ ซีอีโอสมาคมการขนส่งทางอากาศระหว่างประเทศ (IATA) คาดการณ์ว่า จีนจะสามารถแซงหน้าสหรัฐขึ้นเป็นตลาดการบินใหญ่ที่สุดในโลกภายในปี 2573 ในแง่ของจำนวนผู้โดยสาร
นายไทเลอร์ระบุว่า อุตสาหกรรมการบินของจีนเติบโตอย่างรวดเร็วทั้งในเชิงปริมาณและคุณภาพในช่วง 25 ปีที่ผ่านมา
“ผลลัพท์ความสำเร็จที่น่าประทับใจ (ที่จีนได้ทำไว้) ในปัจจุบัน ทำให้เรามั่นใจว่าพัฒนาการที่ดีกว่าเดิมจะเกิดขึ้นได้” ซีอีโอ IATA กล่าว
เขากล่าวว่า ภายในปี 2577 ผู้โดยสารราว 1 ใน 5 ของโลก คาดว่าจะมาจากจีน เดินทางไปจีน หรือเปลี่ยนเครื่องที่จีน โดยพูดถึงโครงสร้างพื้นฐานที่ดีขึ้นในจีน อาทิ ท่าอากาศยานนานาชาติปักกิ่งแห่งใหม่
นายไทเลอร์เปิดเผยว่า อุตสาหกรรมการบินจีนจะสามารถปรับปรุงบริการในด้านต่างๆ อาทิ ลดจำนวนเที่ยวบินล่าช้า ยกเครื่องการใช้เส้นทางรูปแบบใหม่ และใช้มาตรการควบคุมทางอากาศให้มีประสิทธิภาพยิ่งขึ้น สำนักข่าวซินหัวรายงาน